B. Bugár, podpredseda NR SR: (2001-10-31):
Nech sa páči, máte slovo. M. Kadlečíková, podpredsedníčka vlády SR: Ďakujem, pán predsedajúci. Vážené panie poslankyne, vážení páni poslanci. Asi je to osud alebo údel, keď sa hovorilo o poľnohospodárstve, kým som bola poslankyňa, tak vždy tu bolo tak málo ľudí, keď sa hovorí o acquis communautaire, je to zasa taká istá situácia, a pritom obidve otázky sú mimoriadne dôležité. Veľmi by som sa chcela poďakovať pekne všetkým tým, ktorí vystúpili v rozprave aj s faktickými poznámkami, pretože niektoré tie námety boli naozaj tvorivé a treba ich zapracovať možno aj do našej legislatívy, ale tiež aj do systému práce a vôbec komunikácie medzi Národnou radou Slovenskej republiky a zároveň vládou Slovenskej republiky. Sama z tohto dnešného vlastne, povedala by som, svojho prvého expozé tu v Národnej rade cítim, že je tu nedostatok komunikácie, pretože pomiešali sme dohromady všetky dokumenty, ktoré súvisia s prístupovým procesom, ale ja teda ako beriem túto hru, pretože zrejme tu už dávno nebola podaná žiadna informácia, ktorá hovorí aj teda o našich zámeroch, o našom vstupe do Európskej únie, a pritom sa toho robí veľa a hodnotenia našťastie sú oveľa optimistickejšie, ako to tu odznelo v rozprave, teda myslím hodnotenia zo strany Európskej komisie a našťastie aj občania Slovenskej republiky ukazuje sa, že majú podstatne vyššiu podporu pre vstup do Európskej únie, podľa posledného prieskumu je to až 79 %, čo je naozaj dobré. Ale teraz by som chcela zareagovať na pána poslanca Tkáča, ktorý jednak prezentoval stanovisko HZDS. Prosím, čo sa týka toho zaradenia na tento dnešný deň do programu, prosím o ospravedlnenie, ale v tomto prípade nemôžem brať zodpovednosť, pretože som tiež v rukách v Národnej rady, ten dokument tu bol daný načas. Prišlo letné obdobie, čiže beriem tieto výčitky, ale tu treba zrejme súčinnosť dať výraznejšiu. Čo sa týka toho termínu májového, to bol vždy obvyklý termín, keď sa rokovalo o národnom programe vo vláde Slovenskej republiky, pretože len koncom januára z Európskej komisie prišli pripomienky, ktoré potom boli zapracované do tohto dokumentu. Je to paradoxné, som päť mesiacov v tejto funkcii, ale nebola som to ja, ktorá tento materiál predkladala vo vláde, ešte som to teda nebola ja. Nepociťujem v žiadnom prípade otázku oslabenia kontroly, pretože kontrola ako taká tu zoslabená nebude, predpokladám, že môžu poslanci práve teraz v tomto druhom čítaní zákona, ktorý hovorí o transpozícii práva v Európskej únii, by vlastne v rámci tohto návrhu v § 4 mohli práve aj tieto otázky vytvorenia komisie, respektíve teda zintenzívnenia kontrolnej činnosti a hlavne, povedala by som, dať tomu určitú systémovosť, pripraviť pozmeňujúci návrh, vláda sa tomu nebráni a myslím si, že tým by sme aj mnohé tie pripomienky, ktoré tu sú, alebo výčitky dokázali vyriešiť. Voľný pohyb osôb. Rovnako vidím, že málo informácií bolo daných, hoci sa o tom veľa hovorilo. Asi by sme sa mali vzájomne počúvať. Nie  je všetko čierno-biele, ako sa zdá. Ide o to, že bola tu istá spolupráca  aj s Českou republikou, aj keď možno boli nejaké mediálne odkazy. Skutočnosť je taká, že v tento deň všetky krajiny, ktoré uzavreli predbežne kapitolu voľný pohyb osôb, nemajú žiadny rozdiel v tejto kapitole, všetky sme na tom rovnako krajiny, pretože bola vlastne prijatá jednotná pozícia Európskej komisie a na našom poslednom prístupovom procese dodatkom bolo doplnené, že vlastne máme, nové znenie posilňuje princíp rovnakého postavenia starých a nových členských štátov, teda to, čo si vynegociovala Česká republika, dnes platí pre všetky ostatné krajiny. Nebudem hovoriť o systéme tej spolupráce, ale v každom prípade spolupracujeme. Teraz by som sa rada ešte vyjadrila k otázkam tých káuz. Pán poslanec, viete, ja sa nerada vyjadrujem o kauze eurofondy najmä vtedy nie, keď nie celkom sa interpretujú presne potom niektoré termíny, ale je na internete celá správa. Má sa nachádzať na euroservise a v tomto smere robíme teda transparentne a robíme aj opatrenia v súvislosti so SAPARD-om, tam si nemyslím, že ide o kauzu, žiadna kauza, NKÚ spravilo kontrolu a zistilo tam neefektívne vynakladanie prostriedkov štátneho rozpočtu a už podľa informácie, ktorú mám od pána ministra pôdohospodárstva, riaditeľ agentúry SAPARD bol odvolaný a vymenený iným skúseným predstaviteľom ministerstva pôdohospodárstva. K otázke, iný problém máme, ale ten sa týka toho, aby sa už urýchlene pristúpilo k akreditácii našej domácej Národným fondom, pretože potom bude ohrozené čerpanie finančných prostriedkov. To, čo ste hovorili, že OLAF ako hodnotí využívanie projektov, pán poslanec, OLAF je protikorupčná jednotka Európskej komisie, ide o OMAS a OMAS hodnotí Slovenskú republiku tak, ako ste povedali, ale čo sa týka, musíme povedať aj B k tomu, keď porovnávame s priemerom krajín Európskej únie, tak sme nie o nič horšie, možno, že tie čísla najmä v tej strednej  alternatíve hodnotení sú o jedno, o dve, maximálne o tri horšie. Teda tam, kde sa hovorí o 45 alebo tam, kde sa hovorí o 47. Čiže nijako sa nevymykáme z priemeru. Sme na tom tak ako ostatné krajiny. K tomu voľnému pohybu osôb by som ešte rada doplnila, že najmä koordinácia toho sociálneho systému, s tým už robíme určité kroky. Robíme ich síce na bilaterálnej úrovni, predpokladám, že v Národnej rade už máte dohodu, ktorá má byť podpísaná medzi Rakúskom a Slovenskou republikou práve o zabezpečení tých našich občanov, ktorí v Rakúsku pracujú. Ďalej potom, ten návrh uznesenia, samozrejme, že beriem a myslím si, že bude aj pre komunikáciu s vládou oveľa lepší, ako tomu bolo doteraz. Tomu sa, samozrejme, nebránime. Pani poslankyňa Keltošová, vy ste hovorili najmä o monitoringu. Tu by som len chcela upresniť, že ten monitoring nie je tak, ako sa uvádzalo, že naposledy v auguste a vôbec sa nezakladá do šuplíkov, pretože aj v septembri myslím, že piateho potom ôsmeho októbra bol monitoring vlády, predkladaný tento dokument vo vláde a v tej chvíli vzniká medzi mnou a ostatnými členmi vlády Slovenskej republiky  určité napätie, pretože sa kontrolujú jednotlivé termíny a kontrolujú sa najmä v tých krízových zákonoch, pretože problém je v tom, ak zákon mešká, potom meškajú aj jednotlivé vyhlášky, pretože tie sú často o tých jednotlivých zákonov odvodené. Čiže ja som sa už k tomu neraz vyjadrovala, že my sme lepší v plnení zákonov, ako sme v jednotlivých vyhláškach alebo nariadeniach, pretože každý potom sleduje to plnenie jednotlivých zákonov, ale ide o to, že tomuto dokumentu monitoring venujeme výraznú pozornosť. Pán poslanec Baco, v názoroch na poľnohospodárstvo musím povedať, že v mnohom sa zhodneme, samozrejme, ale čo sa týka hodnotenia Európskym parlamentom, teraz nemyslím len poľnohos-podárstvo, ty si sa zmieňoval aj o otázkach samotnej ekonomiky ako takej, tak tu musím povedať, že aj hodnotiaca správa považuje Slovenskú republiku za trhovú ekonomiku, úspešne pokračuje makroekonomická stabilizácia a štrukturálne reformy, vyzdvihnutá bude najmä úspešná reštrukturalizácia bankového sektora, ale, a to som hovorila aj na spoločnom zasadnutí Parlamentného výboru, že istej miere kritiky je podrobená vysoká miera nezamestnanosti, regionálna disparita a treba povedať aj prehlbujúci sa deficit obchodnej bilancie a deficit na bežnom účte platobnej bilancie. Ďalej by som chcela, aha pardon, hovoril si o tom, že pán poslanec Baco tu síce nie je, ale ja som ho pozorne v nočných dialógoch počúvala tiež. On počúval tiež, takže chcem len toľko povedať, že som o nijakých siedmich až ôsmich  rokoch  nehovorila, že môžeme dobehnúť ekono-micky Európsku úniu. Hovorila som o živote jednej generácie a myslím generačného cyklu a ten generačný cyklus sa podľa jednej z metodík vyjadruje na 18 rokov. Fakt je ale ten, že Bratislava už dnes, bratislavský región je mesto, presahuje úroveň priemeru Európskej únie. Ďalej potom v rozprave vystúpil pán poslanec Šebej. Všetky tie návrhy, ktoré sú tu uvedené, možno brať, ide ale o to, že negociačné pozície sú tajným materiálom. Čiže toto treba zobrať na vedomie predtým, ako sa vynegocijujú  v Bruseli, čiže ak by sme to dávali aj na širšie fórum, treba si uvedomiť, že to musí byť teda v prostredí, ktoré zaručí, že sa tie dokumenty zverejňovať nebudú. Pani poslankyňa Keltošová, tam síce to bolo v rámci faktickej poznámky, ale myslím si, že asi by bolo treba zareagovať, naozaj tá organizačná štruktúra na Úrade vlády nedáva zmysel. Prosím vás, nemôže vedúci úradu predsa zodpovedať za programovanie, za výber projektov, nemôže zodpovedať ani za monitoringy jednotlivých projektov a potom vlastne ako tá zodpovednosť toho podpredsedu vlády sa tratí. Toto bude v priebehu dvoch týždňov táto otázka bude zmenená. Bol to systém, ktorý fungoval v čase, keď bola vlastne táto organizačná štruktúra na Úrade vlády vytvorená a bol to, priznám sa, riadne, riadne netransparentný systém. K monitoringu ešte jednotlivých teda legislatívnych úloh na rok 2002. Tento monitoring zostavujeme teraz práve v tomto období v spolupráci s podpredsedom vlády pre legislatívu. Pani poslankyňa Belohorská, tu by som len chcela možno ospravedlniť členov vlády, ale ide o rokovanie vlády práve v tejto chvíli, tak prosím aj o určité pochopenie, prečo sa tu nenachádzajú a myslia si, že zrejme ja to asi zvládnem. Neviem, či som dostatočne plamenná teraz v tejto reči, lebo ste mi vytýkali, že som nebola v tej úvodnej reči plamenná, ale viete, keď nikto nepočúva, tak vtedy ako plamennosť chýba. Ale teraz si všímam, že aspoň tie pani poslankyne a páni poslanci, ktorí sa tu nachádzajú, ma počúvajú a inšpiruje ma to v tej mojej možnože, ako ste to vy povedali, plamennej reči a už by ma pán podpredseda Národnej rady asi aj rád zastavil, čo sa týka, lebo predpokladám, že už rozprávam veľa. No, ale pokračovala by som otázkami teda rovnomerného zastúpenia žien a mužov. K týmto otázkam nechcem ja teraz tu sa nejako viete sa podrobnejšie vyjadrovať. Vy môj názor poznáte, ale hlavne poznajú ho tí, ktorí ma poznajú z riadiacej funkcie, že často najmä kritické problémy, kde sú, tak radšej tieto problémy zverím ženám, pretože viem, že ženy tiež rady idú do boja a je tam určitá výzva. Možno ste tak trošičku narazili na to, že veľmi veľa sa u nás nepíše a nehovorí o európskej integrácii a že mali by sme toho robiť viac. Viete, ja som nezdedila len kauzu eurofondy, zdedila som aj inú kauzu, o ktorej sa nehovorí. Ale potrebujem to dať do poriadku a v tej chvíli, keď budú peniaze v rukách, tak v tej chvíli môžeme začať v tomto smere niečo robiť a podporovať najmä jednotlivé regióny. Takže možno aj v tomto smere je určitý problém. Vojaci predkladali materiál, ktorý dostanete do Národnej rady, ja predpokladám, že už ste ho asi aj mali, nie som si síce celkom istá a v rámci neho teda ide o 10-percentné zastúpenie žien v armáde. No neviem ako žena, často bojujem za rovnosť príležitostí, ale či je to práve ono, teda, ale príležitosť pre ženy sa vytvára. Je to prvý taký ako rozumný dokument, ktorý tie ženy stavia aj teda do tej pozície, že aj v armáde by určitú významnú úlohu tak ako všade vo svete mohli zohrať. Feminizácia chudoby. Vlastne je mi toho ľúto, pretože v roku 1993, 1994 na pôde FAO Svetovej organizácie pre výživu a poľnohospodárstvo sa hovorilo o feminizácii chudoby, ale v rozvojových krajinách viete, takže neviem teda, či preberáme terminológiu OSN do našich podmienok, ale myslím si, že naše ženy v tomto smere najmä cez rôzne organizácie, aj vidieckeho, regionálneho charakteru, v tomto smere môžu toho spraviť veľa. V každom prípade budem hovoriť zrejme viac do otázok žien, je to pre mňa tiež stimul, pani poslankyňa Belohorská, a to v tom slova zmysle, aby som si ja aj poradkyňu v takomto slova zmysle vybrala. No a ďalej potom, aby som teda pomaly sa už dostala k záveru. Pani poslankyňa Tóthová, no hovoriť o tom, že niekto klame alebo je to klamstvo, mali by sme určitú kultúru voči sebe dodržiavať, a teda prepáčte, že vám teda poviem, to, čom vám poviem, ide o fakty, ja vám tie dokumenty donesiem, aby ste si pozreli, o čo ide. Teda v roku 1996 a 1997 nešlo o Národný program pre prijatie acquis communautaire taký, ako je dnes, ale išlo o Národný program prispôsobovania právneho poriadku vnútorného trhu EÚ, ktorú zahŕňal len prvý pilier, len Bielu knihu a následne oblasť potom vnútorného trhu bola rozšírená Európskou komisiou o dokument vlastne celý acquis communautaire už potom začal zahŕňať druhý a tretí pilier komplexne, teda celú oblasť komunitárneho práva. A bola to práve vláda Vladimíra Mečiara, ktorá v roku 1998 po prvýkrát pripravila Národný program acquis communautaire a tento bol prijatý v marci 1998. Ja vám potom všetky tie doklady predložím, aby teda nebolo o tom pochybnosti. To, čo ste vy zadefinovali, naozaj pani poslankyňa nepredstavuje acquis communautaire, to, čo ste hovorili, ako je to rozdelené. To je v našom ponímaní súčasnej vlády takzvaný monitoring legislatívnych úloh a tento monitoring viny kontrolujeme teda každý mesiac a venujeme mu teda závažnú pozornosť a práve tu chcem povedať, že všade na pozitívne tie predchádzajúce skúsenosti sme nadviazali. Takže, vážené pani poslankyne, páni poslanci, cítim, že v tejto chvíli treba končiť, ale pokiaľ by to bolo potrebné, som ochotná, samozrejme, ešte s vami niektoré otázky rozdiskutovať, respektíve materiály doplniť. Ďakujem vám za pozornosť.